RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-attivitajiet tal-Fond Ewropew ta' Aġġustament għall-Globalizzazzjoni fl-2012 /* COM/2013/0782 final */





WERREJ 1........... Introduzzjoni................................................................................................................... 4 2........... Ħarsa ġenerali lejn l-attivitajiet tal-FEG fl-2012............................................................... 4 3........... Segwitu għar-Rapport Annwali tal-2011 dwar l-attivitajiet tal-FEG.................................. 5 4........... Analiżi tal-Attivitajiet tal-FEG fl-2012............................................................................. 5 4.1........ L-applikazzjonijiet sottomessi.......................................................................................... 5 4.1.1..... L-applikazzjonijiet sottomessi skont is-settur................................................................... 6 4.1.2..... L-applikazzjonijiet sottomessi skont l-ammont mitlub....................................................... 6 4.1.3..... L-applikazzjonijiet sottomessi skont l-għadd ta' ħaddiema identifikati għall-għajnuna......... 6 4.1.4..... L-applikazzjonijiet sottomessi skont l-ammont mitlub għal kull ħaddiem............................ 7 4.1.5..... L-applikazzjonijiet sottomessi skont il-kriterju ta' intervent............................................... 7 4.2........ Il-kontribuzzjonijiet mogħtija........................................................................................... 7 4.2.1..... L-azzjonijiet iffinanzjati bl-assistenza mill-FEG............................................................... 10 4.2.2..... Il-komplementarjetà mal-azzjonijiet iffinanzjati mill-Fondi Strutturali, notevolment il-Fond Soċjali Ewropew (FSE).................................................................................................................................... 10 4.3........ Il-każijiet li ma jissodisfawx il-kundizzjonijiet għal kontribuzzjoni finanzjarja mill-FEG...... 11 4.4........ Ir-riżultati miksubin mill-FEG......................................................................................... 11 4.4.1..... Is-sommarju tar-riżultati u l-prattiki tajba rrappurtati fl-2012.......................................... 11 4.4.2..... Id-dettalji dwar il-miżuri implimentati, kif ikkomunikat fir-Rapporti Finali sottomessi fl-2012 12 4.5........ Perjodu tal-ipprogrammar 2014-2020 - Proposta mill-Kummissjoni għal Regolament ġdid tal-FEG 17 4.6........ Ir-Rapport Finanzjarju.................................................................................................. 17 4.6.1..... Il-fondi mogħtija mill-FEG............................................................................................. 17 4.6.2..... L-infiq fuq l-assistenza teknika...................................................................................... 17 4.6.3..... L-irregolaritajiet li ġew irrappurtati jew magħluqa........................................................... 18 4.6.4..... L-istralċ ta' kontribuzzjonijiet finanzjarji mill-FEG........................................................... 18 4.6.5..... Rimborżi oħrajn............................................................................................................ 21 4.7........ L-attivitajiet ta' assistenza teknika mwettqa mill-Kummissjoni......................................... 21 4.7.1..... Informazzjoni u pubbliċità.............................................................................................. 21 4.7.2..... Laqgħat mal-awtoritajiet nazzjonali u l-partijiet interessati tal-FEG.................................. 21 4.7.3..... Ħolqien ta' bażi ta' għarfien - bażi ta' dejta tal-FEG u proċeduri standardizzati għal applikazzjonijiet tal-FEG 21 4.7.4..... It-tieni Stampa Statistika tal-FEG 2007-2011............................................................... 22 4.7.5..... L-evalwazzjoni ta' nofs it-terminu tal-FEG..................................................................... 22 4.7.6..... L-evalwazzjoni ex-post tal-FEG - L-ewwel fażi............................................................. 22 5........... Xejriet.......................................................................................................................... 23 6........... Konklużjoni.................................................................................................................. 29 RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-attivitajiet tal-Fond Ewropew ta' Aġġustament għall-Globalizzazzjoni fl-2012 1. Introduzzjoni Il-Fond Ewropew ta' Aġġustament għall-Globalizzazzjoni (FEG) kien imwaqqaf permezz tar-Regolament (KE) Nru 1927/2006[1] bħala wirja ta' solidarjetà, kif ukoll bħala mezz ta' appoġġ, mal-ħaddiema li ngħataw is-sensja bħala riżultat ta' bidliet kbar strutturali fix-xejriet kummerċjali dinjija. Huwa kien maħsub bħala mezz ta' kompromess bejn il-benefiċċji ġenerali fit-tul ta' kummerċ miftuħ fir-rigward tat-tkabbir u l-impjiegi, u l-effetti negattivi immedjati li jista' jkollha l-globalizzazzjoni, partikolarment fuq l-impjiegi tal-iktar ħaddiema vulnerabbli u bl-inqas ħiliet. Il-FEG jikkofinanzja miżuri attivi ta' politika fis-suq tax-xogħol organizzati mill-Istati Membri sabiex jgħin lill-ħaddiema ssensjati biex jerġgħu jsibu posthom fis-suq tax-xogħol u jsibu xogħol ġdid. Ir-regoli ġew emendati bir-Regolament (KE) Nru 546/2009 tat-18 ta' Ġunju 2009[2] biex il-kriżi globali finanzjarja u ekonomika tiġi indirizzata b'mod iktar effettiv. L-Artikolu 16 tar-Regolament (KE) Nru 1927/2006 jeħtieġ li, ta' kull sena, il-Kummissjoni tibgħat rapport kwantitattiv u kwalitattiv lill-Parlament Ewropew u lill-Kunsill dwar l-attivitajiet tal-FEG fis-sena ta’ qabel. Ir-rapport għandu jiffoka l-iktar fuq ir-riżultati li jkunu nkisbu mill-FEG u għandu jinkludi, b'mod partikolari, informazzjoni li għandha x'taqsam mal-applikazzjonijiet imressqa, mad-deċiżjonijiet adottati, mal-azzjonijiet iffinanzjati, fosthom il-komplementarjetà tagħhom mal-azzjonijiet iffinanzjati mill-Fondi Strutturali, b'mod partikolari l-Fond Soċjali Ewropew (FSE), u mal-istralċ tal-kontribuzzjonijiet finanzjarji li jkunu saru. Għandu jiddokumenta wkoll it-talbiet li ġew miċħuda minħabba nuqqas ta’ approprjazzjonijiet suffiċjenti jew minħabba ineliġibilità. 2. Ħarsa ġenerali lejn l-attivitajiet tal-FEG fl-2012 Fl-2012, il-Kummissjoni rċeviet 11-il applikazzjoni għal kontribuzzjonijiet, fejn talbu EUR 58.5 miljun mill-FEG. Id-dettalji dwar l-applikazzjonijiet jinsabu fit-taqsima 4.1 u fit-Tabella 1. L-Awtorità tal-Baġit ħadet 19-il deċiżjoni biex timmobilizza l-FEG fl-2012, li ammontaw għal total ta' EUR 73.5 miljun mill-baġit tal-2012 tal-FEG. Id-dettalji tal-kontribuzzjonijiet mogħtija jinsabu fit-taqsima 4.2 u fit-Tabelli 2 u 3. Fl-2012, il-Kummissjoni rċeviet 41 rapport finali dwar l-implimentazzjoni tal-kontribuzzjonijiet mill-FEG. Id-dettalji dwar ir-riżultati jinsabu fit-taqsima 4.4 u fit-Tabella 4. Ingħalqu ħdax-il kontribuzzjoni mill-FEG mogħtija tul is-snin ta' qabel (id-dettalji jinsabu fit-taqsima 4.6.4 u fit-Tabella 6). Id-dettalji tal-assistenza teknika b'inizjattiva tal-Kummissjoni (l-Artikolu 8(1) tar-Regolament tal-FEG) huma mogħtija fit-Taqsima 4.6.2 u fit-Tabella 5. Il-Kummissjoni stabbiliet l-ewwel fażi tal-evalwazzjoni ex-post billi ffirmat kuntratt ma' fornitur estern tas-servizzi (aktar dettalji jinsabu fit-taqsima 4.7.6). Fl-2011, proposta tal-Kummissjoni għal Regolament tal-futur dwar il-FEG għal 2014-2020 li ġiet imressqa lill-Parlament Ewropew u lill-Kunsill[3], ġiet diskussa fiż-żewġ istituzzjonijiet (aktar dettalji jinsabu fit-taqsima 4.5). 3. Segwitu għar-Rapport Annwali tal-2011 dwar l-attivitajiet tal-FEG Regolament (KE) Nru 546/2009 li jemenda r-Regolament (KE) Nru 1927/2006 dwar l-istabbiliment tal-Fond Ewropew ta’ Aġġustament għall-Globalizzazzjoni Regolament (KE) Nru 546/2009 li jemenda r-Regolament (KE) Nru 1927/2006 li jistabbilixxi li l-FEG kien applikabbli mal-applikazzjonijiet tal-FEG imressqa mill-1 ta' Mejju 2009 'il quddiem. Hu stabbilixxa modifikazzjonijiet temporanji u permanenti għar-Regolament oriġinali tal-FEG[4]. Ir-Regolament li jemenda ġab miegħu titjib sinifikanti fil-FEG, billi pprovda kundizzjonijiet aħjar għall-Istati Membri biex japplikaw għall-kofinanzjament mill-FEG, b'mod partikolari bħala appoġġ għat-tweġibiet tagħhom għall-impatt negattiv tal-kriżi finanzjarja u ekonomika globali fuq l-impjiegi. Peress li ma ntlaħaq l-ebda ftehim politiku fil-Kunsill fl-2011 dwar l-estensjoni tad-"deroga tal-kriżi" temporanja, dan sar null u mingħajr effett mill-31 ta' Diċembru 2011. Għall-perjodu li fadal mir-Regolament tal-FEG, jiġifieri, sal-31 ta' Diċembru 2013, applikazzjonijiet għal appoġġ mill-FEG ma jistgħux jibqgħu ġġustifikati fuq raġunijiet tal-kriżi finanzjarja u ekonomika imma fuq raġunijiet biss ta' bidliet strutturali fix-xejriet kummerċjali dinjija, u r-rata ta' kofinanzjament tnaqqset għall-oriġinal ta' 50% tal-ispejjeż eliġibbli totali. Il-bidliet permanenti, jiġifieri t-tnaqqis tal-livell limitu minn 1 000 għal 500 sensja u l-estensjoni tal-perjodu ta’ implimentazzjoni minn 12 għal 24 xahar mid-data ta’ applikazzjoni jibqgħu japplikaw sal-31 ta' Diċembru 2013. L-iffaċilitar tat-teħid tad-deċiżjonijiet dwar l-applikazzjonijiet tal-FEG: proċedura għas-sottomissjoni ta’ proposti lill-Kunsill u lill-Parlament Ewropew L-isforzi li kienu bdew fl-2010 sabiex jitħaffef it-teħid tad-deċiżjonijiet skont ir-regoli ta’ dan ir-Regolament issoktaw fl-2012. Sar seminar speċifiku għar-rappreżentanti tal-Istati Membri f’Marzu 2012 sabiex jiġu indirizzati bosta kwistjonijiet relatati mal-implimentazzjoni effettiva tal-Fond. 4. Analiżi tal-Attivitajiet tal-FEG fl-2012 4.1. Applikazzjonijiet sottomessi Il-11-il applikazzjoni[5] li rċeviet il-Kummissjoni fl-2012 (ara t-Tabella 1) ġew ippreżentati minn disa' Stati Membri (l-Irlanda, il-Ġermanja, id-Danimarka, Spanja, l-Isvezja, il-Finlandja, l-Italja, il-Belġju u r-Rumanija), għall-10 403 ħaddiem li ngħataw is-sensja bħala riżultat ta' bidliet strutturali fix-xejriet kummerċjali dinjija minħabba l-globalizzazzjoni u talbu total ta' EUR 58 499 659 mill-FEG. L-ammonti li għadhom mhumiex approvati huma indikattivi, hekk kif għadhom jistgħu jinbidlu matul il-fażi ta’ valutazzjoni. Id-disa' Stati Membri kollha kienu qabel applikaw għal finanzjament mill-FEG. Ir-Regolament (KE) Nru 546/2009, li ġie adottat fit-18 ta' Ġunju 2009, japplika għal dawn l-applikazzjonijiet kollha (jiġifieri r-rata ta' kofinanzjament ta' 50 %, il-perjodu ta' implimentazzjoni ta' 24 xahar mid-data tal-applikazzjoni, eċċ.). Tabella 1 — Applikazzjonijiet sottomessi fl-2012 4.1.1. L-applikazzjonijiet sottomessi skont is-settur Il-11-il applikazzjoni kienu relatati ma' 6 setturi[6]. Fl-2012 ġiet ippreżentata għall-ewwel darba applikazzjoni tal-FEG għal żewġ setturi (l-attivitajiet ta' ċentri ta' telefonati u elettronika ta' konsum). 4.1.2. L-applikazzjonijiet sottomessi skont l-ammont mitlub Kull Stat Membru li japplika għal appoġġ mill-FEG irid ifassal pakkett koordinat ta’ miżuri li jkun l-iktar wieħed li jixraq għall-profili tal-ħaddiema fil-mira, u jrid jiddeċiedi fuq l-ammont ta’ assistenza li jixtieq jitlob. Ir-Regolament tal-FEG la jirrakkomanda u lanqas jillimita l-ammont totali mitlub, iżda l-valutazzjoni tal-Kummissjoni ta' applikazzjoni tista' tirriżulta fi kwistjonijiet li jġiegħlu lill-Istati Membri jirrevedu l-pakkett propost ta' servizzi personalizzati, u b'hekk jiġi affettwat l-ammont mitlub. Il-kontribuzzjonijiet tal-FEG mitluba fl-2012 varjaw bejn EUR 2 620 982 u EUR 12 536 454 (medja ta’ EUR 5 318 151). 4.1.3. L-applikazzjonijiet sottomessi skont l-għadd ta' ħaddiema identifikati għall-assistenza In-numru totali ta’ ħaddiema fil-mira tal-miżuri proposti għal kofinanzjament mill-FEG kien ta’ 10 403, li hu madwar 74 % tan-numru totali ta’ ħaddiema li ngħataw is-sensja (ġew iddikjarati madwar 14 000 sensja mid-disa' Stati Membri fil-ħdax-il applikazzjoni mressqa). In-numri varjaw bejn 295 sa 2 103 ħaddiem fil-mira, b'ħames applikazzjonijiet li fil-mira tagħhom kellhom iktar minn 1 000 ħaddiem u żewġ applikazzjonijiet li fil-mira tagħhom kellhom inqas minn 500 ħaddiem. In-numru ta' ħaddiema affettwati minn każ ta’ sensja u n-numru fil-mira għal appoġġ mill-FEG jista’ jvarja, għaliex l-Istat Membru applikant jista’ jiddeċiedi li jiffoka l-assistenza mill-FEG fuq gruppi speċifiċi ta’ ħaddiema biss, bħal dawk li jħabbtu wiċċhom ma’ diffikultajiet eċċezzjonali biex jibqgħu fis-suq tax-xogħol u/jew dawk li l-aktar li għandhom bżonn ta' assistenza. Xi wħud mill-ħaddiema milquta jistgħu jirċievu assistenza mhux mill-FEG, filwaqt li oħrajn jista' jkun li jsibu xogħol ġdid huma stess jew jiddeċiedu li jirtiraw minn kmieni, li jfisser li ma jkunux identifikati għall-miżuri tal-FEG. 4.1.4. Applikazzjonijiet sottomessi skont l-ammont mitlub għal kull ħaddiem Il-pakkett ta' servizzi individwalizzati li jistgħu jipproponu l-Istati Membri għall-ħaddiema kkonċernati li jingħataw is-sensja huwa għad-diskrezzjoni tagħhom, fi ħdan il-kundizzjonijiet tar-Regolament. L-ammont mitlub għal kull ħaddiem milqut, għaldaqstant, jista' jvarja skont kemm ikun gravi l-każ tat-tkeċċija, is-sitwazzjoni tas-suq tax-xogħol milqut, iċ-ċirkostanzi individwali tal-ħaddiema identifikati, il-miżuri li diġà jkunu qed jingħataw mill-Istat Membru, u l-ispiża biex jingħataw is-servizzi fl-Istat Membru jew ir-reġjun ikkonċernat. Dan jispjega għaliex l-ammonti proposti għal kull ħaddiem fl-2012 varjaw bejn ftit iktar minn EUR 2 500 u ftit iktar minn EUR 42 000, b'medja ta' EUR 8 668 għal kull ħaddiem.. 4.1.5. L-applikazzjonijiet sottomessi skont il-kriterju ta' intervent Il-ħdax-il applikazzjoni kollha mressqa kienu maħsuba biex jagħtu appoġġ lil ħaddiema li ngħataw is-sensja fuq raġunijiet ta' bidliet strutturali kbar fix-xejriet kummerċjali dinjija minħabba l-globalizzazzjoni. Għaxar applikazzjonijiet kienu bbażati fuq l-Artikolu 2(a) tar-Regolament tal-FEG, u applikazzjoni waħda kienet ibbażata fuq l-Artikolu 2(ce) (ċirkostanzi eċċezzjonali). 4.2. Kontribuzzjonijiet mogħtija Fl-2012, l-Awtorità tal-Baġit ħadet 19-il deċiżjoni sabiex jitnaqqas il-finanzjament mill-FEG għal miżuri attivi ta' politika tas-suq tax-xogħol bħala tweġiba għall-applikazzjonijiet tal-Istati Membri (ara t-Tabelli 2 u 3 għal ħarsa ġenerali u tqassim tal-profili tal-ħaddiema). Ħamsa minn dawn l-applikazzjonijiet ikkonċernati saru fl-2012, filwaqt li 13-il applikazzjoni kkonċernata daħlu fl-2011 u waħda saret bħala tweġiba għal applikazzjoni li daħlet fl-2010. Ir-Regolament (KE) Nru 546/2009, li ġie adottat fit-18 ta' Ġunju 2009, japplika għal 14-il kontribuzzjoni mid-19-il kontribuzzjoni mogħtija (jiġifieri rata ta' kofinanzjament ta' 65 %, perjodu ta' implimentazzjoni ta' 24 xahar mid-data tal-applikazzjoni, eċċ.). Ir-rata ta' kofinanzjament għall-ħames applikazzjonijiet imressqa fl-2012 hi ta' 50 % filwaqt li l-perjodu ta' implimentazzjoni jibqa' dak ta' 24 xahar (bidla permanenti tar-Regolament li jemenda (KE) Nru 546/2009). Id-19-il kontribuzzjoni mogħtija kienu mmirati lejn 15 700 ħaddiem li ngħataw is-sensja fi ħdax Istat Membru b'total ta' EUR 73 536 222 imħallas mill-FEG (14.7 % tal-ammont massimu annwali disponibbli għall-FEG). Seba' mid-19-il kontribuzzjoni tal-FEG ġew approvati f'Diċembru 2012 u mħallsa fl-ewwel trimestru tal-2013 (mill-baġit tal-2012). It-tnaqqis f'termini ta' finanzjament mill-FEG meta kkumparat mal-2011 (ingħataw EUR 128 167 758 fl-2011 għal 22 kontribuzzjoni) sa ċertu punt hu spjegat bit-tnaqqis fir-rata ta' kofinanzjament tal-FEG (50% minflok il-65% ta' qabel) u bit-tnaqqis f'applikazzjonijiet ġodda wara li "d-deroga tal-kriżi" saret null fl-aħħar tas-sena 2011. Tabella 2 — Dettalji tal-kontribuzzjonijiet mogħtija fl-2012 Tabella 3 — Kontribuzzjonijiet mill-FEG mogħtija fl-2012: Profil tal-ħaddiema 4.2.1. Azzjonijiet iffinanzjati bl-assistenza mill-FEG L-Artikolu 3 tar-Regolament (KE) Nru 1927/2006 jistipula li l-FEG jista' jikkofinanzja biss miżuri attivi tas-suq tax-xogħol li jkunu mmirati li jgħinu lill-ħaddiema li jingħataw is-sensja biex jerġgħu jsibu impjieg. Barra minn hekk, jiddikjara li l-FEG jista' jiffinanzja l-attivitajiet ta' Stat Membru ta' tħejjija, ta' ġestjoni, ta' informazzjoni, ta' pubbliċità u ta' kontroll għall-użu tal-fondi ("implimentazzjoni ta' attivitajiet"). Il-miżuri approvati għad-19-il kontribuzzjoni mill-FEG mogħtija fl-2012, kellhom bħala mira l-integrazzjoni mill-ġdid fis-suq tax-xogħol ta' 15 700 ħaddiem li ngħataw is-sensja. Kienu jikkonsistu primarjament f’assistenza fit-tiftix tax-xogħol u ġestjoni tal-każ intensivi u personalizzati, varjetà ta’ taħriġ vokazzjonali, miżuri ta’ titjib tal-ħiliet u taħriġ mill-ġdid, bosta inċentivi / konċessjonijiet finanzjarji temporanji tul l-eżistenza tal-miżuri ta’ appoġġ attivi sal-perjodu ta’ integrazzjoni mill-ġdid fix-xogħol, xi pariri matul il-fażi inizjali fl-impjieg il-ġdid u tipi ta’ attivitajiet oħrajn bħall-promozzjoni tal-intraprenditorija/ħolqien tan-negozji, impjiegi appoġġati u inċentivi ta’ darba għall-għoti ta’ impjieg / reklutaġġ. Meta fasslu l-pakketti ta’ appoġġ tagħhom, l-Istati Membri ħadu f’kunsiderazzjoni l-isfondi, l-esperjenzi u l-livelli edukattivi tal-ħaddiema, l-abbiltà tagħhom li jkunu mobbli u aġġornati jew l-opportunitajiet mistennija tax-xogħol fir-reġjuni kkonċernati. 4.2.2. Il-komplementarjetà mal-azzjonijiet iffinanzjati mill-Fondi Strutturali, notevolment il-Fond Soċjali Ewropew (FSE) Il-FEG huwa mfassal sabiex permezz ta’ miżuri attivi tas-suq tax-xogħol iżid l-impjegabbiltà u jiżgura l-integrazzjoni mill-ġdid fl-impjieg malajr għall-ħaddiema li ngħataw is-sensja, u b’hekk jimxi id f’id mal-FSE, li huwa l-istrument importanti tal-UE għall-promozzjoni tal-impjiegi. Ġeneralment, il-komplementarjetà taż-żewġ fondi tinsab fl-abbiltà tagħhom li jindirizzaw dawn il-kwistjonijiet minn żewġ perspettivi differenti ta' żmien: waqt li l-FEG jipprovdi għajnuna mfassla apposta lill-ħaddiema li jingħataw is-sensja bi tweġiba għal każ speċifiku ta' għoti ta' sensi bil-massa fuq skala kbira, l-FSE jappoġġja miri strateġiċi għal tul ta' żmien (pereżempju ż-żieda fil-kapital uman, il-ġestjoni tal-bidliet) permezz ta' programmi multiannwali pprogrammati minn qabel, li r-riżorsi tagħhom normalment ma jkunux jistgħu jerġgħu jiġu allokati bħala soluzzjoni għal sitwazzjonijiet ta' kriżi kkawżati minn ħafna sensji f'daqqa. Xi drabi l-miżuri tal-FEG u l-FSE jintużaw biex jikkumplementaw lil xulxin sabiex jipprovdu soluzzjonijiet kemm immedjati u kemm għal medda ta' żmien itwal. Il-kriterju deċiżiv huwa l-potenzjal tal-istrumenti disponibbli li jgħinu lill-ħaddiema b'mod effettiv, u huwa f'idejn l-Istati Membri li jagħżlu — u li jipprogrammaw — l-istrumenti u l-azzjonijiet li jgħinu bl-aħjar mod biex jintlaħqu l-għanijiet fil-mira. Il-kontenut tal-"pakkett koordinat tas-servizzi personalizzati" li għandu jiġi kkofinanzjat mill-FEG għandu jkun ibbilanċjat minn azzjonijiet oħra u jikkumplementahom. Il-miżuri kkofinanzjati mill-FEG jistgħu jmorru ferm lil hinn mill-miżuri u l-azzjonijiet standard, u l-esperjenza wriet li l-FEG jippermetti lill-Istati Membri sabiex joffru lill-ħaddiema li rċevew is-sensja assistenza mfassla b’mod iktar personalizzat u iktar profonda milli kien ikun possibbli mingħajr il-FEG, inklużi miżuri li normalment ma kienx ikollhom aċċess għalihom (eż. edukazzjoni tat-tieni jew tat-tielet livell). Il-FEG jippermetti lill-Istati Membri sabiex jiffokaw b’mod iktar partikolari fuq il-persuni vulnerabbli, bħal dawk b’ħiliet baxxi jew dawk bi sfond ta’ migrazzjoni, u biex jipprovdu appoġġ bi proporzjon bejn konsulent u ħaddiem aħjar u/jew fuq perjodu ta’ żmien itwal minn dak li kien ikun possibbli mingħajr il-FEG. Dan kollu jżid il-prospetti tal-ħaddiema li jtejbu s-sitwazzjoni tagħhom. L-Istati Membri kollha għandhom jimplimentaw il-mekkaniżmi neċessarji biex jevitaw kwalunkwe riskju ta' finanzjament doppju mill-istrumenti finanzjarji tal-UE, kif inhu mitlub mill-Artikolu 6(5) tar-Regolament (KE) Nru 1927/2006. 4.3. Il-każijiet li ma jissodisfawx il-kondizzjonijiet għal kontribuzzjoni finanzjarja mill-FEG La l-Kummissjoni u lanqas l-Awtorità tal-Baġit ma ċaħdu xi applikazzjoni mressqa mill-Istati Membri għal finanzjament mill-FEG. 4.4. Ir-riżultati miksuba mill-FEG Is-sorsi prinċipali ta' informazzjoni dwar ir-riżultati miksuba mill-FEG huma r-rapporti finali ppreżentati mill-Istati Membri skont l-Artikolu 15 tar-Regolament (KE) Nru 1927/2006. Dawn huma ssupplimentati b'informazzjoni kondiviża mill-Istati Membri f’kuntatti diretti mal-Kummissjoni u matul il-laqgħat u l-konferenzi matul is-sena. Fl-2012, il-Kummissjoni rċiviet rapporti finali għal 41 każ ikkofinanzjat mill-FEG, implimentati minn tnax-il Stat Membru sa nofs is-sena 2012. Il-41 każ kollha kellhom perjodu ta' implimentazzjoni estiż għal 24 xahar mid-data tal-applikazzjoni (wara ż-żieda minn 12-il xahar għal 24 xahar mill-emenda tal-2009 tar-Regolament tal-FEG), u kollha bbenifikaw minn rata ta' kofinanzjar mill-FEG ta' 65 % (wara żieda temporanja mir-rata ta' qabel ta' 50 %). Ir-riżultati u d-dejta ewlenin rrapportati mill-Istati Membri fl-2012 huma mogħtija f’sinteżi f’din it-Taqsima u fit-Tabella 4. Dawn il-41 każ ukoll ser jiġu analizzati fl-evalwazzjoni ex-post tal-FEG, li l-objettiv tagħha hi li tqis il-valur miżjud tal-FEG u l-impatt tiegħu fuq ħaddiema ssensjati u s-swieq tax-xogħol (29 każ qed jiġu analizzati fl-ewwel fażi tal-evalwazzjoni, u t-12 li fadal ser jiġu koperti fil-fażi finali - ara t-taqsima 4.7.6). B'kollox, il-Kummissjoni rċeviet rapporti finali għal 60 każ tal-FEG sal-31 ta' Diċembru 2012 li jirrapreżenta 57 % tan-numru totali ta' applikazzjonijiet li waslu sal-31 ta' Diċembru 2012 (105)[7]. Skont l-informazzjoni fir-rapporti finali tal-Istati Membri, wieħed jista' jikkonkludi li l-FEG jżid il-valur għal x'setgħu jagħmlu b'mod ieħor l-Istati Membri sabiex jgħinu lill-ħaddiema li jingħataw sensji jsibu xogħol ġdid u jerġgħu jsibu posthom fis-suq tax-xogħol. Jippermettilhom jipprovdu miżuri lill-numru ikbar ta' ħaddiema ssensjati għal tul ta' żmien itwal u għal kwalità aħjar milli kien ikun possibbli mingħajr finanzjament mill-FEG. 4.4.1. Is-sommarju tar-riżultati u l-prattiki tajba rrappurtati fl-2012 Ir-rapporti finali ppreżentati mit-tnax-il Stat Membru wrew li fi tmiem il-perjodu ta’ implimentazzjoni tal-FEG, 14 333 ħaddiem (50 % tat-28 662 ħaddiem li bbenefikaw mill-assistenza mill-FEG) kienu sabu impjieg ġdid jew kienu ħaddiema li jaħdmu għal rashom. Dan hu riżultat tajjeb, b'mod partikolari minħabba li l-ħaddiema appoġġjati minn miżuri kkofinanzjati mill-FEG is-soltu huma fost dawk li għandhom l-aktar diffikultajiet fis-suq tax-xogħol. Bejn wieħed u ieħor, 3.7 % kienu qed isegwu kors edukattiv jew ta' taħriġ u 44.7 % kienu qiegħda jew inattivi għal raġunijiet personali[8] . It-tabella 4 turi d-dettalji. B’mod simili għall-2011 u l-2010, ir-riżultati f’termini ta’ integrazzjoni mill-ġdid fis-suq tax-xogħol kienu affettwati mill-kapaċitajiet ta’ assorbiment imnaqqsa tas-swieq tax-xogħol lokali u reġjonali bħala konsegwenza diretta tal-kriżi globali. Ta’ min jgħid ukoll li r-rata ta’ integrazzjoni mill-ġdid li ġiet irrekordjata fl-aħħar tal-perjodi ta' implimentazzjoni rispettivi, tipprovdi biss daqqa t’għajn lejn is-sitwazzjoni tal-impjiegi tal-ħaddiema fil-mument li fih inġabret id-dejta. Ma tagħti ebda tagħrif dwar it-tip ta’ impjieg u l-kwalità tax-xogħol li nstab, u tista’ tinbidel b’mod notevoli f’qasir żmien. Skont l-informazzjoni li waslet minn bosta Stati Membri, ir-rati ta’ integrazzjoni mill-ġdid għandhom it-tendenza li jiżdiedu anki ftit xhur wara l-preżentazzjoni tar-rapporti finali u jiżdiedu iktar fuq perjodu ta' żmien medju, speċjalment f’każijiet li fihom il-ħaddiema jkomplu jirċievu l-assistenza mfassla eżatt għalihom wara l-perjodu tal-FEG, imħallsa mill-Istati Membri stess jew bl-għajnuna tal-FSE. Dan juri li l-appoġġ ikkofinanzjat mill-FEG jista' jkollu impatt pożittiv addizzjonali fuq medda twila ta' żmien. 4.4.2. Dettalji dwar il-miżuri implimentati, kif ikkomunikat fir-Rapporti Finali riċevuti fl-2012 Il-pakketti ta' appoġġ li provdew it-tnax-il Stat Membru lill-ħaddiema li ngħataw is-sensja kienu jinkludu varjetà vasta ta' tfittxija personalizzata ta' xogħol, u miżuri ta' rikollokament u kwalifikazzjoni mill-ġdid. Intefqu l-aktar ammonti għoljin fuq żewġ kategoriji ta' miżuri: taħriġ u taħriġ mill-ġdid (madwar EUR 56.5 miljun, jew 32% tat-total tas-servizzi personalizzati għall-41 każ kollha) u konċessjonijiet finanzjarji mħallsa lill-ħaddiema waqt li kienu qed jadottaw il-miżuri tal-politika attiva tas-suq tax-xogħol (madwar EUR 68.5 miljun, jew 38.8% tat-total tas-servizzi personalizzati għall-41 każ kollha). Il-programmi ta' kwalifiki u taħriġ kienu mfassla eżatt għall-ħtiġijiet u x-xewqat tal-ħaddiema filwaqt li jieħdu f'kunsiderazzjoni r-rekwiżiti tas-swieq tax-xogħol lokali jew reġjonali u l-potenzjal ta' setturi promettenti fil-futur. F'xi Stati Membri u każijiet (pereżempju fl-Awstrija u fl-Irlanda), kienet importanti l-attenzjoni fuq kwalifiki (terzjarji) ogħla, filwaqt li l-każijiet minn Stati Membri oħra kienu kkonċernati bit-titjib tal-profili tekniki tal-ħaddiema. Xi drabi (pereżempju fid-Danimarka), il-FEG kien użat bħala bażi ta' prova għal miżuri innovattivi li għadhom mhux disponibbli għal ħaddiema ssensjati, li jista' jintuża fil-futur b'mod aktar ġenerali wara l-esperjenza tal-FEG. Fil-biċċa l-kbira tal-każijiet, il-ħaddiema setgħu jakkwistaw iċ-ċertifikazzjoni ta' kapaċitajiet jew esperjenzi eżistenti, u b'hekk iżidu l-valur tagħhom għal dawk li jkunu ser iħaddmuhom fil-futur. Dawn il-miżuri kienu jinkludu wkoll azzjonijiet li jippromwovu l-imprenditorija u l-bidu ta’ kumpaniji (inklużi fil-biċċa l-kbira tal-pakketti ta' appoġġ), kif ukoll konċessjonijiet finanzjarji li jkopru spejjeż ta' trasport, spejjeż relatati mat-taħriġ, u spejjeż relatati mal-ħajja ta' kuljum waqt li l-ħaddiema pparteċipaw fil-miżuri attivi tas-suq tax-xogħol organizzati għalihom. It-tnax-il Stat Membru rrapportaw serje ta’ fatti interessanti u informazzjoni inkoraġġanti li jindikaw li s-sitwazzjoni personali, il-fiduċja fihom infushom u l-impjegabbiltà tal-ħaddiema kkonċernati tjiebu b’mod ċar grazzi għall-assistenza u s-servizzi tal-FEG, minkejja li mhux kollha kemm huma kienu sabu xogħol ġdid minnufih. Il-FEG ippermetta l-Istati Membri biex jaġixxu b’mod iktar intensiv fl-oqsma affettwati mis-sensji, f’termini tan-numru ta’ persuni megħjuna u l-għan, it-tul ta' żmien u l-kwalità tal-appoġġ, minn dak li kien ikun possibbli mingħajr il-finanzjament mill-FEG. Il-fondi tal-UE ppermettewlhom iwieġbu b'mod aktar flessibbli u jinkludu fil-pakketti tagħhom azzjonijiet personalizzati ħafna u xi kultant innovattivi ta' kwalità għolja u b'hekk, setgħu jiddedikaw iktar ħin lill-gruppi speċifiċi tal-popolazzjoni, bħal dawk in-nies li qed ifittxu impjieg li għandhom inqas ħiliet u li huwa aktar diffiċli għalihom (nies li għandhom 50 sena jew iktar, nies bi sfond ta' migrazzjoni, nies b'diżabbiltà, nies li għandhom biss edukazzjoni u ħiliet bażiċi, eċċ). Il-fieri tax-xogħol kienu partikolarment effiċjenti peress li involvew ħaddiema ssensjati kif ukoll azzjonijiet fejn l-aġenziji ta' implimentazzjoni kkuntatjaw negozji lokali sabiex dawn jiddentifikawlhom pożizzjonijiet għax-xogħol li għadhom ma ġewx ippubblikati sabiex il-ħaddiema appoġġjati jistgħu jitħarrġu biex iqabblu l-ħiliet tagħhom mal-ħtiġijiet tal-pożizzjonijiet vakanti. L-organizzazzjoni tal-apprendistat kienet attività potenzjali oħra li setgħet twassal għal offerti ta' xogħol għall-ħaddiema tal-FEG. F'xi Stati Membri, l-assistenza mill-FEG kellha impatt fuq setturi industrijali sħaħ, pereżempju is-settur tal-istampar/grafika fl-Olanda sar aktar konxju tal-bżonnijiet tal-ħaddiema ta' età ikbar meta dawn ingħataw is-sensja. Fi Spanja, il-kuntatti ma' intrapriżi lokali wasslu għal fehim aħjar tas-suq tax-xogħol f'dak li kellu x'jaqsam ma' profili mfittxa ta' ħaddiema u t-tipi u l-kundizzjonijiet ta' kuntratti ta' xogħol eżistenti. It-tnax-il Stat Membru wettqu wkoll attivitajiet ta' informazzjoni u li jkabbru l-għarfien, immirati lejn il-ħaddiema kkonċernati kif ukoll lejn min potenzjalemnt jista' jħaddem, partijiet interessati oħra u l-pubbliku ġenerali informat. Dawn kienu jinkludu artikli fil-midja lokali u soċjali, fuljetti, vidjows u websajts tal-internet promozzjonali, u konferenzi finali biex jimmarkaw it-tmiem tal-proġetti kofinanzjati mill-FEG. L-awtoritajiet tal-Istati Membri ħassu li il-FEG kien strument utli biex jgħinhom jindirizzaw l-isfidi tas-suq tax-xogħol kurrenti fi żmien ta' limitazzjonijiet baġitarji. Għaldaqstant, l-assistenza kkofinanzjata mill-FEG tirrappreżenta investiment miżjud fil-ħiliet, li jista’ jkollu impatt pożittiv anki fuq perjodu ta' żmien medju u fit-tul meta s-swieq gradwalment jirkupraw mill-kriżi. Barra minn hekk, it-tnax-il Stat Membru setgħu jisiltu numru ta’ tagħlimiet li għandhom ikunu utli għat-tħejjija u l-implimentazzjoni ta’ każijiet tal-FEG fil-ġejjieni. L-FEG jippermetti l-Istati Membri jibdew minn kmieni bl-għajnuna lill-ħaddiema ssensjati: malli titħabbar id-dikjarazzjoni tas-sensji li ser isiru, jistgħu jibdew jittieħdu l-miżuri. L-Olanda, l-Awstrija, il-Ġermanja u r-Repubblika Ċeka rrapurtaw dwar l-esperjenzi pożittivi tagħhom li bdew kmieni. Il-valutazzjoni u l-ibbaġitjar mill-ġdid tal-miżuri waqt l-implimentazzjoni jgħinu sabiex tintlaħaq kompożizzjoni aħjar ta' miżuri għall-ħaddiema u użu aħjar tal-baġit. Id-Danimarka tirrikommanda l-parir ta' avukat għal proċeduri ta' prokurament peress li ż-żmien għal dawn huwa limitat u ċ-ċertezza legali hi importanti. L-Olanda rrakkomandat li komunikazzjoni bikrija mal-ħaddiema affettwati dwar il-miżuri proposti hija fattur ewlieni sabiex huma jibqgħu motivati u interessati f'opportunitajiet ta' xogħol u karrieri. Tabella 4 — Ir-rapporti finali sottomessi fl-2012 — ħarsa ġenerali lejn ir-riżultati 4.5. Perjodu tal-ipprogrammar 2014-2020 - Proposta tal-Kummissjoni għal Regolament ġdid tal-FEG Skont l-Artikolu 20 tar-Regolament tal-FEG, ir-Regolament irid jiġi rivedut sal-31 ta’ Diċembru 2013, data li taħbat eżatt ma’ tmiem il-perjodu ta’ pprogrammar ta’ bejn l-2007 u l-2013. Ibbażata fuq proposta mill-Kummissjoni, fis-7/8 ta' Frar 2013, il-Kunsill Ewropew appoġġa l-kontinwazzjoni tal-FEG matul il-Qafas Finanzjarju Multi-Annwali, mill-2014 sal-2020 bħala mezz biex jiġi pprovdut appoġġ speċifiku, ta' darba biss lil ħaddiema li ngħataw is-sensja bħala riżultat ta' bidliet kbar strutturali minħabba l-globalizzazzjoni. Id-dettalji tar-Regolament fil-futur jiġu magħrufa ladarba japprovawhom il-Kunsill u l-Parlament Ewropew. 4.6. Ir-Rapport Finanzjarju 4.6.1. Il-fondi mogħtija mill-FEG Tul l-2012, l-Awtorità tal-Baġit tat 19-il kontribuzzjoni mill-FEG, li kienu jammontaw għal EUR 73 536 222, li jirrappreżentaw 14.7 % mill-ammont massimu annwali disponibbli (ara t-Tabella 2). Id-19-il pagament kollha saru mill-baġit tal-2012, għalkemm l-aħħar sebgħa ngħataw fil-bidu tal-2013. Skont l-Artikolu 28 tal-Ftehim Interistituzzjonali tas-17 ta' Mejju 2006[9], li jistabbilixxi l-qafas baġitarju tal-FEG, il-FEG ma jistax jaqbeż ammont massimu annwali ta' EUR 500 miljun, li jistgħu jittieħdu minn kwalunkwe marġni eżistenti taħt il-limitu massimu globali ta' nfiq tas-sena preċendenti, u/jew minn approprjazzjonijiet għall-impenji kkanċellati tas-sentejn ta' qabel, bl-esklużjoni ta' dawk taħt l-intestatura 1B tal-qafas finanzjarju. Barra minn hekk, l-Artikolu 12 tar-Regolament tal-FEG jistipula li tal-inqas 25 % tal-ammont massimu annwali għandu jkun disponibbli fl-1 ta' Settembru ta' kull sena sabiex jiġu koperti kwalunkwe bżonnijiet li jistgħu jinqalgħu sal-aħħar tas-sena. L-approprjazzjonijiet għall-impenji għall-fondi mogħtija fl-2012 ġew trasferiti mir-riżerva tal-FEG lill-linja baġitarja tal-FEG. Fil-bidu tas-sena, ammont ta’ EUR 50 000 000 ġie kkreditat lill-linja baġitarja tal-FEG. Ammont ieħor ta’ EUR 17 657 535 żdied permezz ta’ baġit emendatorju. Matul it-trasferiment globali, ġew identifikati u ttrasferiti EUR 5 878 687 lill-FEG. 4.6.2. L-infiq fuq l-assistenza teknika Skont l-Artikolu 8(1) tar-Regolament (KE) Nru 1927/2006, sa 0.35 % mir-riżorsi finanzjarji disponibbli għas-sena (EUR 1.75 miljun) jistgħu jintużaw fil-forma ta’ assistenza teknika fuq l-inizjattiva tal-Kummissjoni għal attivitajiet bħal preparazzjoni, immonitoraġġ, informazzjoni u l-ħolqien ta' bażi t'għarfien, appoġġ amministrattiv u tekniku, u attivitajiet ta’ awditjar, kontroll u evalwazzjoni meħtieġa biex jiġi implimentat ir-Regolament tal-FEG. Fl-4 ta' Lulju 2012, l-ammont ta' EUR 730 000 kien approvat mill-Awtorità tal-Baġit għall-assistenza teknika[10] fir-rigward tal-attivitajiet elenkati fit-Tabella 5. Il-EUR 1 020 000 li jifdal u li huma potenzjalment disponibbli għal assistenza teknika matul is-sena ma ntużawx. Il-proposta inizjali tal-Kummissjoni[11] għal EUR 1 120 000 reġgħet tnaqqset għal EUR 730 000 mill-Awtorità tal-Baġit, bi kważi l-elementi kollha affettwati bit-tnaqqis. Meta kienet qed timplimenta l-assistenza teknika, il-Kummissjoni iddeċidiet li tagħti prijorità lill-laqgħat mar-rappreżentati tal-Istati Membri, sabiex tiżgura l-implimentazzjoni effettiva tal-Fond, u sabiex tibda l-evalwazzjoni ex-post tal-Fond kif kien ippjanat. Tabella 5 — Infiq għal assistenza teknika 2012 Deskrizzjoni || Ammont ibbaġitjat EUR *) || Ammont proprju EUR Informazzjoni (pereżempju l-aġġornament tal-websajt tal-FEG fil-lingwi kollha tal-UE, pubblikazzjonijiet, attivitajiet awdjoviżivi) || 130 000 || L-ebda nfiq (il-websajt aġġornat mis-servizzi tal-Kummissjoni) Għajnuna amministrattiva u teknika : - Laqgħat tal-Grupp ta' Esperti tal-Persuni ta' Kuntatt tal-FEG - Seminar fuq l-Implimentazzjoni tal-FEG || 35 000 125 000 || 70 000 181 900 Monitoraġġ ta' ġabra ta' dejta u L-Istampa Statistika tal-FEG) || 20 000 || L-ebda nfiq (xogħol magħmul mis-servizzi tal-Kummissjoni) Ħolqien ta' bażi ta' għarfien (proċeduri standardizzati għall-applikazzjoni tal-FEG) u l-ipproċessar; il-ħolqien u r-razzjonalizzazzjoni tal-bażi tad-dejta li jinkludi il-fatti u l-figuri tal-każijiet tal-FEG) || 70 000 || L-ebda nfiq (xogħol fuq il-bażi tad-dejta magħmul mis-servizzi tal-Kummissjoni) (proċeduri standardizzati posposti għall-baġit tal-2013) Evalwazzjoni || 350 000 || 476 203 **) Total || 730 000 || 728 103 *) L-ammonti skont id-Deċiżjoni tal-Awtorità tal-Baġit tal-4.7.2012 **) EUR 344 810 għall-ewwel fażi tal-evalwazzjoni ex-post (Artikolu 17(1)(b) tar-Regolament FEG) & EUR 131 393 għall-ħlas finali tal-evalwazzjoni ta' nofs it-terminu (Artikolu 17(1)(a) tar-Regolament tal-FEG). 4.6.3. L-irregolaritajiet li ġew irrappurtati jew magħluqa Ma ġiet irrappurtata l-ebda irregolarità lill-Kummissjoni skont ir-Regolament tal-FEG fl-2012. Fl-2012 ma ġiet magħluqa l-ebda irregolarità skont ir-Regolament tal-FEG. 4.6.4. L-istralċ ta' kontribuzzjonijiet finanzjarji mill-FEG L-Artikolu 15(2) tar-Regolament tal-FEG jistabbilixxi l-proċeduri għall-istralċ ta’ kontribuzzjonijiet finanzjarji tal-FEG. Fl-2012, ingħalqu ħdax-il każ (li jinsabu fit-tabella 6); dawn kien ġew implimentati fis-snin sal-2012 (perjodu ta' implimentazzjoni ta' 24 xahar mid-data tal-applikazzjoni; b'kofinanzjament ta' 65 % mill-FEG). Ir-rata tal-implimentazzjoni tal-baġit ivvarjat bejn 1.9% u aktar minn 100 %. L-ammont totali ta' fondi li ma ntefqux u li ngħataw lura lill-Kummissjoni għal dawk il-ħdax-il każ kien ta' madwar EUR 18.1 miljun (b'37.8 % tal-kontribuzzjonijiet mill-FEG għal dawn il-każijiet). Hemm bosta raġunijiet għaliex l-Istati Membri ma użawx l-ammonti sħaħ li ngħatawlhom. Filwaqt li l-Istati Membri huma mħeġġa jagħmlu stimi realistiċi tal-baġit għall-pakkett ikkoordinat ta’ servizzi personalizzati, jista’ jkun hemm nuqqas ta’ ppjanar preċiż u informat. Jista’ jkun li ġie inkluż marġni ta’ sikurezza għoli wisq fil-kalkoli inizjali li finalment ma kienx meħtieġ. In-numru ta’ ħaddiema li xtaqu jieħdu sehem fil-miżuri proposti seta’ kien stmat b'mod eċċessiv fil-fażi tal-ippjanar, uħud mill-ħaddiema setgħu għażlu miżuri li jiswew inqas minflok dawk li kienu iktar għoljin jew miżuri fil-qosor minflok oħrajn fit-tul, jew forsi sabu xogħlijiet ġodda qabel dak li kien mistenni. Raġunijiet oħrajn għall-infiq baxx setgħu kienu dewmien fit-tnedija tal-miżuri u nuqqas ta’ użu tal-flessibilità tal-allokazzjoni mill-ġdid tal-ammonti ta’ finanzjamenti bejn elementi differenti tal-baġit matul l-implimentazzjoni tal-pakkett ta’ servizzi personalizzati. Il-Kummissjoni kienet qiegħda tgħin lill-Istati Membri permezz ta' tagħrif regolari u seminars speċifiċi biex tinkoraġġixxi l-aqwa ġestjoni tal-fond. Dan fisser li inizjalment, ir-rata għolja ta' rkupru ta' aktar minn 60 % għall-ewwel każijiet tnaqqas b'mod sinifikanti (37.8 %) imma xorta għandha bżonn titjieb. Matul il-perjodu estiż ta' 24 xahar, l-ibbaġitjar tal-miżuri u t-tħabbir ta' parteċipazzjoni tal-ħaddiema mistennija titjieb bl-esperjenza. Qed jitjiebu wkoll iż-żmien meta jasal il-finanzjament tal-FEG fil-lokalità, il-kapaċitajiet tal-bosta strutturi ta’ koordinazzjoni u implimentazzjoni u l-kwalità tal-komunikazzjoni bejn il-livelli nazzjonali u l-livelli reġjonali/lokali. L-Istati Membri qegħdin jagħmlu użu aħjar mill-possibilità li jirrevedu l-baġits tagħhom u jallokaw mill-ġdid in-nefqa bejn il-bosta miżuri u/jew nefqa ta’ implimentazzjoni. Finalment, l-istituzzjonijiet tal-UE wkoll qed jagħmlu sforzi kbar biex jitħaffu l-proċeduri għat-teħid ta’ deċiżjonijiet u l-pagament tal-fondi tal-FEG, biex iż-żmien u l-fondi pprovduti jkunu jistgħu jintużaw bl-aħjar mod possibbli. F’Marzu 2012, ġie organizzat seminar speċifiku mill-Kummissjoni għar-rappreżentanti tal-Istati Membri biex jiġu indirizzati bosta kwistjonijiet relatati maż-żmien u l-effiċjenza tal-implimentazzjoni tal-Fond. Tabella 6 — Każijiet ta' stralċ fl-2012 4.6.5. Rimborżi oħrajn Ma kienx hemm rimborżi oħra fl-2012. 4.7. L-attivitajiet ta' assistenza teknika mwettqa mill-Kummissjoni 4.7.1. Informazzjoni u pubbliċità Is-sit tal-internet L-Artikolu 9 tar-Regolament (KE) Nru 1927/2006 jistipola li l-Kummissjoni għandha "twaqqaf sit tal-internet li jkun disponibbli bil-lingwi kollha tal-Komunità, liema sit għandu jipprovdi tagħrif dwar il-FEG, gwida dwar it-tfigħ tal-applikazzjonijiet, u tagħrif aġġornat dwar applikazzjonijiet aċċettati u miċħuda, filwaqt li jenfasizzaw l-irwol tal-Awtorità tal-Baġit". B'konformità mar-rekwiżiti tal-Artikolu 9, fl-2012, is-sit tal-Internet tal-Kummissjoni dwar il-FEG[12] ġie aġġornat bl-informazzjoni rilevanti. Il-websajt irrekordja 253 462 żjara tal-paġna, ikkonsultat minn 32 030 viżitatur uniku (numru totali ta' żjarat: 44 630) fl-2012. 4.7.2. Laqgħat mal-awtoritajiet nazzjonali u l-partijiet interessati tal-FEG Id-disa’ u l-għaxar laqgħat tal-Grupp ta' Esperti tal-Persuni ta’ Kuntatt tal-Fond Ewropew ta’ Aġġustament għall-Globalizzazzjoni, li huma r-rappreżentanti tal-FEG fl-Istati Membri, saru fil-21 ta’ Marzu 2012 u fis-16 ta’ Ottubru 2012 fi Brussell. Parti minn kull laqgħa kienet iddedikata għad-diskussjoni tal-analiżi tar-Regolament eżistenti tal-FEG, tal-proposta tal-Kummissjoni għat-tkomplija tagħha waqt il-perjodu 2014 sal-2020, u tas-sitwazzjonijiet li qed jitqajmu għal implimentazzjoni fil-futur, kif ukoll għall-infurmar tal-membri dwar il-preparazzjonijiet għall-evalwazzjoni ex-post tal-perjodu FEG 2007-2013 u firxa ta' suġġetti oħra fuq l-aġenda. Fit-22 ta' Marzu 2012, sar Seminar tan-Netwerking fi Brussell sabiex jiġu diskussi l-iskedi ta' żmien għall-implimentazzjoni tal-FEG u sabiex jaqsmu l-aqwa prattiki immirati għat-tħaffif fl-implimentazzjoni ta' miżuri għal effettività massima u l-aħjar infiq. Fis-17 ta' Ottubru 2012 sar Seminar tan-Netwerking fi Brussell biex jiġu diskussi numru ta' kwistjonijiet relatati mal-implimentazzjoni tal-FEG, fosthom l-effetti tal-kriżi skont is-settur u s-suċċess ta' miżuri ta' ħolqien ta' negozji fl-implimentazzjoni tal-FEG. 4.7.3. Ħolqien ta' bażi ta' għarfien - bażi ta' dejta tal-FEG u proċeduri standardizzati għal applikazzjonijiet tal-FEG Sabiex tiġi rrekordjata dejta kwantitattiva tal-każijiet tal-FEG għal għanijiet statistiċi, fl-2012 is-servizzi tal-Kummissjoni tejbu il-bażi ta' dejta tal-FEG u għamlu bosta formoli biex jiffaċilitaw id-dħul ta' dejta dwar il-każijiet fil-bażi ta' dejta. L-iżvilupp ta' formola ta' applikazzjoni elettronika ġdida hu skedat għall-2013/2014, peress li ser jiġi kkunsidrat ix-xogħol preparatorju magħmul mill-esperti esterni fl-2011 (iffinanzjat mill-baġit tal-2011 tal-Assistenza Teknika; ir-rapport finali ppreżentat f'April 2012). Il-formola l-ġdida tal-applikazzjoni ser tistabbilixxi standard għal proċeduri ta' applikazzjoni u valutazzjoni u allura, għandu jitnaqqas iż-żmien li jgħaddi bejn meta titħejja l-applikazzjoni minn Stat Membru sal-adozzjoni tal-Proposta ppreżentata mill-Kummissjoni lill-Parlament Ewropew u lill-Kunsill. Flimkien mal-bażi ta' dejta, ser tiffaċilita wkoll ix-xogħol tal-Kummissjoni fl-analiżi, l-aggregazzjoni u t-tqabbil ta' fatti u figuri tal-każijiet tal-FEG. Attivitajiet oħra ta' informazzjoni ppjanati għall-2012 Fil-proposta tagħha għal assistenza teknika fl-2012, il-Kummissjoni kienet ippjanat li tipproduċi vidjow u xi fowlders ta' informazzjoni dwar l-attivitajiet tal-FEG. Minħabba t-tnaqqis fil-baġit li sar mill-Awtorità tal-Baġit f'Lulju tal-2012, dawn l-attivitajiet ma setgħux isiru. 4.7.4. It-tieni Stampa Statistika tal-EGF 2007-2011 Fl-ewwel sitt xhur tal-2012, il-Kummissjoni ppubblikat it-tieni Stampa Statistika (2007-2011) tal-FEG, li kienet saret minn esperti esterni skont il-baġit tal-2011 tal-assistenza teknika. 4.7.5. L-evalwazzjoni ta' nofs it-terminu tal-FEG Ir-riżultati tal-evalwazzjoni ta' nofs it-terminu tal-FEG, li saret fl-2011 skont l-Artikolu 17(1)(a) tar-Regolament tal-FEG, kienu ppreżentati lill-partijiet interessati tal-FEG fi Brussell Fit-2 ta' Frar 2012[13]. Din kienet opportunità fejn setgħu jiġu diskussi l-eżiti ewlenin tal-fażi inizjali tal-FEG (2007-2009) u r-rakkomandazzjonijiet tal-evalwaturi li sadattant jew kienu ġew implimentati, jew ġew inklużi fil-proposta għal Regolament ġdid tal-FEG (2014 - 2020). 4.7.6. Evalwazzjoni ex-post tal-FEG - L-ewwel fażi It-33 każ li kellhom jiġu evalwati fl-ewwel fażi tal-Evalwazzjoni ex-post (Artikolu 17(1)(b) tar-Regolament tal-FEG) huma dawk elenkati isfel. Intgħażlu dawn il-każijiet fuq il-bażi li r-rapporti finali tal-implimentazzjoni kienu waslu għand il-Kummissjoni sal-20 ta' Settembru 2012. Lott ieħor ta' każijiet tal-FEG ser jiġi analizzat waqt il-fażi finali tal-Evalwazzjoni ex-post (każijiet li r-rapporti finali tagħhom ikunu waslu sa tmiem Diċembru 2013[14]). 5. Ix-xejriet Bin-numru li qiegħed jiżdied ta’ każijiet tal-FEG, hemm iktar dejta għad-dispożizzjoni biex jiġu identifikati xejriet fl-applikazzjonijiet u sabiex tinkiseb ħarsa ġenerali lejn id-direzzjoni tal-attivitajiet tal-Fond. Id-dejta li tinstab fil-graffs ta’ hawn taħt u fl-Annessi hija relatata mal-110 applikazzjoni ppreżentati mill-Istati Membri bejn Jannar 2007 u t-12 ta' Awwissu 2013[15]. Madwar EUR 471.2 miljun ġew mitluba (u madwar EUR 416.3 miljun) diġa tħallsu) sabiex 100 022 ħaddiem jirċievu l-għajnuna (in-numru ta' ħaddiema fil-mira stmat mill-Istati Membri). Graff 1: Numru ta’ applikazzjonijiet sottomessi, 2007-2013 (sat-12 ta' Awwissu 2013) L-emenda tal-2009 tar-Regolament tal-FEG bil-modifiki temporanji u permanenti tagħha ħalliet impatt viżibbli fuq in-numru ta’ applikazzjonijiet li rċiviet il-Kummissjoni Ewropea, li wrew żieda notevoli fl-applikazzjonijiet minn Mejju 2009 (meta r-Regolament emendat tal-FEG sar japplika) sa tmiem l-2011. Matul il-perjodu kollu ta' Jannar 2007 sa Awwissu 2013 kien hemm 65 applikazzjoni relatati mal-kriżi u 45 applikazzjoni relatati mal-kummerċ (mingħajr ma jitqiesu l-każi rtirati mill-Istati Membri). 82 % tal-applikazzjonijiet sottomessi minn Mejju 2009 u fi tmiem l-2011 kienu relatati mal-kriżi finanzjarja u ekonomika globali. Kif muri fl-Anness 2, Spanja hi l-Istat Membru li ppreżentat l-ikbar numru ta’ applikazzjonijiet għal finanzjament mill-FEG (18-il applikazzjoni), segwit mill-Olanda (16-il applikazzjoni), segwit mill-Italja (12-il applikazzjoni) u mid-Danimarka (10 applikazzjonijiet). Tmien Stati Membri għadhom ma applikawx għal appoġġ mill-FEG sat-12 ta' Awwissu 2013: L-Estonja, iċ-Ċipru, il-Latvja, il-Lussemburgu, l-Ungerija, s-Slovakkja, ir-Renju Unit, u l-Kroazja (li ssieħbet biss fl-UE fl-1 ta' Lulju 2013). Graff 2: Ammonti mitluba mill-FEG imqassma skont kull Stat Membru, 2007-2013 (sat-12 ta' Awwissu 2013) EUR miljun Tul il-perjodu kollu bejn Jannar 2007 u Awwissu 2013, intalab ammont totali ta’ EUR 471.2 miljun mill-FEG minn 20 Stat Membru (ara wkoll it-tabella ġenerali fl-Anness 2). Id-Danimarka talbet l-ikbar ammont ta’ kofinanzjament mill-FEG (EUR 63.7 miljun/10 applikazzjonijiet) segwita mill-Irlanda (EUR 63.3 miljun/ seba' applikazzjonijiet), l-Italja (EUR 60.6 miljun/12-il applikazzjoni) u minn Spanja (EUR 57.1 miljun/18-il applikazzjoni). L-ammonti li għadhom mhumiex approvati huma indikattivi, hekk kif għadhom jistgħu jinbidlu matul il-fażi ta’ valutazzjoni. Graff 3: Numru ta’ ħaddiema fil-mira mqassma skont l-Istati Membri, 2007-2013 (sat-12 ta' Awwissu 2013) Spanja hija l-Istati Membru li talbet assistenza mill-FEG għall-ikbar numru ta’ ħaddiema mogħtija s-sensja (13 396 għal 18-il applikazzjoni), segwita mill-Italja (12 759 għal 12-il applikazzjoni), segwita mill-Ġermanja (11 349 għal 7 applikazzjonijiet) u mill-Irlanda (10 267 għal 7 applikazzjonijiet). Fi 12-il pajjiż ieħor, in-numru jvarja minn ftit iktar minn 8 000 fl-Olanda sa ftit inqas minn 1 800 fil-Polonja. F’kull wieħed mill-erba' Stati Membri li jifdal li ppreżentaw applikazzjonijiet, in-numru ta’ ħaddiema involuti kien inqas minn 1 000. Graff 4: Numru ta’ applikazzjonijiet skont is-settur (NACE Rev. 2), 2007-2013 (sat-12 ta' Awwissu 2013) Matul il-perjodu kollu ta' Jannar 2007 sa Awwissu 2013, il-FEG irċieva applikazzjonijiet minn ħaddiema kkonċernati li ngħataw is-sensja f'total ta' 35 settur ta' attività (ara wkoll il-ħarsa ġenerali fl-Anness 1). Il-parti l-kbira tagħhom involvew l-industriji tal-manifattura, iżda inkludew ukoll il-kostruzzjoni u s-servizzi. Erba' setturi ta' manifattura kienu risponsabbli għall-ikbar numru ta' applikazzjonijiet: l-industrija tal-vetturi (19-il applikazzjoni jew 17 % tat-total), segwit mis-settur tal-magni u tat-tagħmir (12-il applikazzjoni jew 11 % tat-total), is-settur tat-tessuti (10 applikazzjonijiet jew 9 % tat-total) u s-settur tal-industrija tal-istampar (9 applikazzjonijiet jew 8 % tat-total). Madwar 8 % (9 applikazzjonijiet) kienu għal ħaddiema mill-industrija tal-kostruzzjoni definita b’mod wiesa’, li tkopri l-kostruzzjoni ta’ bini, attivitajiet ta’ kostruzzjoni speċjalizzata u attivitajiet arkitettoniċi u tal-inġinerija (dan jitla’ għal 13-il applikazzjoni jew madwar 12 % li kieku jiġu inklużi wkoll setturi anċillari bħal dak tax-xogħol fuq materjal tal-bini, l-injam/mastrudaxxi u ċ-ċeramika). Għal aktar minn nofs is-setturi (20 minn 35 settur), il-FEG irċieva applikazzjoni waħda biss. Graff 5: Numru ta’ ħaddiema fil-mira skont is-settur (NACE Rev. 2), 2007-2013 (sat-12 ta' Awwissu 2013) Fil-110 applikazzjoni tagħhom, l-20 Stat Membru immiraw total ta' 100 002 ħaddiem li ngħata is-sensja. Is-setturi kkonċernati huma l-ewwel u qabel kollox is-settur tal-vetturi, b’bi kważi 24 000 ħaddiem fil-mira (23.8 % tat-total fl-applikazzjonijiet ippreżentati), segwit mis-settur tat-tessuti (iktar minn 11 000 ħaddiem fil-mira jew 11.2 % tat-total fl-applikazzjonijiet ippreżentati), is-settur tal-mobajls (ftit aktar minn 10 000 ħaddiem fil-mira jew 10 % tat-total fl-applikazzjonijiet ippreżentati) u s-settur tal-magni u tat-tagħmir (aktar minn 9 000 ħaddiem fil-mira jew 9.1 % tat-total fl-applikazzjonijiet ippreżentati). Graff 6: Ammont medju tal-FEG mitlub għal kull ħaddiem fil-mira skont l-Istati Membri, 2007‑2013 (sat-12 ta' Awwissu 2013) EUR Medja Il-Graff 6 juri l-medja ta' appoġġ mill-FEG għal kull ħaddiem fil-mira (EUR 4 711 għat-total ta' 100 022 ħaddiem fil-mira minn 20 Stat Membru). L-appoġġ mill-FEG għal kull ħaddiem fil-mira kien l-ikbar fl-Awstrija u d-Danimarka b’madwar EUR 14 000 u EUR 10 000, rispettivament. Min-naħa l-oħra, fil-Litwanja, is-Slovenja u r-Repubblika Ċeka, l-appoġġ mitlub kien inqas minn EUR 1 000 għal kull ħaddiem. 6. Konklużjoni S'issa, ix-xejriet evidenti juru li l-applikazzjonijiet tal-FEG ġew ippreżentati għal ħaddiema f'numru dejjem jiżdied ta' setturi. L-Istati Membri kisbu esperjenza fl-għażla tal-iktar miżuri xierqa, fl-ipprogrammar b’mod effiċjenti tal-assistenza tagħhom għall-ħaddiema li ngħataw is-sensja , u fl-użu tal-FEG biex jippruvaw approċċi ġodda. Qegħdin jagħmlu wkoll użu dejjem ikbar mill-possibilità li jallokaw mill-ġdid il-fondi bejn il-miżuri matul l-implimentazzjoni tal-proġetti sabiex jagħmlu użu sħiħ mill-kontribuzzjoni disponibbli. Il-fatt li d-‘deroga għall-kriżi’ temporanja tal-FEG ma setgħetx tiġi estiża lil hinn minn tmiem l-2011 (naqset milli tikseb maġġoranza kkwalifikata fil-Kunsill) illimita l-possibiltajiet ta’ assistenza mill-UE għall-ħaddiema minkejja li ħafna minnhom għadhom milquta sew mill-kriżi. Mill-2012 sa tmiem ir-Regolament kurrenti tal-FEG (tmiem l-2013), il-bidliet permanenti fir-Regolament emendat (il-livell limitu tnaqqas għal 500 sensja, il-perjodu ta’ implimentazzjoni żdied għal 24 xahar mid-data ta’ applikazzjoni) ser ikomplu japplikaw, u l-Istati Membri jistgħu jkomplu jagħtu appoġġ lil ħaddiema li ngħataw is-sensja bħala konsegwenza ta’ bidliet strutturali kbar fix-xejriet kummerċjali globali. Jekk jiġi utilizzat il-potenzjal sħiħ tal-FEG, flimkien ma’ strumenti disponibbli oħrajn u b’konsultazzjoni mal-partijiet interessati ewlenin, il-ħaddiema li jkunu eliġibbli għall-appoġġ mill-FEG jistgħu jiġu megħjuna b’mod personalizzat u b'mod li hu mfassal eżatt għalihom, u b’hekk jitjiebu l-opportunitajiet tagħhom fis-suq tax-xogħol fuq perjodu ta' żmien medju u fit-tul hekk kif gradwalment is-swieq jirkupraw mill-kriżi. [1] Ir-Regolament (KE) Nru 1927/2006 tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni, ĠU L 406, 30.12.2006, p. 1, kif ġie kkoreġut mill-ĠU L 48, 22.2.2008, p. 82, għal-lingwi kollha u ĠU L 202, 31.7.2008, p. 74, għall-Ingliż biss. [2] Ir-Regolament (KE) Nru 546/2009 tal-Parlament Ewropew u tal-Kunsill tat-18 ta’ Ġunju 2009 li jemenda r-Regolament (KE) Nru 1927/2006 dwar l-istabbiliment tal-Fond Ewropew ta’ Aġġustament għall-Globalizzazzjoni (ĠU L 167, 29.6.2009). [3] COM(2011) 608 finali, 6.10.2011. [4] Id-deroga temporanja tar-Regolament tal-FEG li tippermetti applikazzjonijiet fuq ir-raġuni tal-kriżi finanzjarja u ekonomika globali u li żżid ir-rata ta' kofinanzjament tal-FEG minn 50% għal 60% saret applikabbli mill-1 ta' Mejju 2009 sat-30 ta' Diċembru 2011. [5] Każ wieħed, FEG/2012/009 BE/Carsid kien sussegwentament irtirat u introdott mill-ġdid fit-2 ta' April 2013. [6] Vetturi (3), magni u tagħmir (3), metalli bażiċi (2), mobajls (1), elettronika ta' konsum (1), attivitajiet ta' ċentri ta' telefonati (1). [7] Mingħajr ma jitqies ir-rapport finali għal każ wieħed li sussegwentament kien irtirat mill-Istat Membru applikant: FEG 2007/002 FR Renault. [8] NEET: barra mill-edukazzjoni, impjieg jew taħriġ. [9] ĠU C 139, 14.6.2006, p. 1. [10] ĠU L 192, 20.7.2012, p. 11. [11] COM(2012) 160 tal-4.4.2012. [12] http://ec.europa.eu/egf - disponibbli fit-23 lingwa tal-UE, fosthom l-Irlandiż [13] Ir-rapport tal-evalwazzjoni ta' nofs it-terminu jista' jinsab fuq il-websajt tal-FEG (http://ec.europa.eu/egf). Ara wkoll il-kapitlu 4.7.5 tar-Rapport Annwali tal-2011 tal-FEG. [14] Ir-rapport dwar l-ewwel fażi tal-Evalwazzjoni ex-post għandu joħroġ sal-31 ta' Diċembru 2013, u tal- aħħar fażi sal-31 ta' Diċembru 2014 (Artikolu 17(1b) tar-Regolament tal-FEG). [15] Meta jitqiesu l-10 każi rtirati mill-Istati Membri applikanti, din il-figura togħla għal 120. Każi rtirati mhumiex ikkunsidrati fl-istatistiki.